**AIŠKINAMASIS RAŠTAS**

**SPRENDIMO PROJEKTUI „DĖL KAI KURIŲ KLAIPĖDOS MIESTO SAVIVALDYBĖS TARYBOS SPRENDIMŲ TAISYMO“**

**1. Sprendimo projekto esmė, tikslai ir uždaviniai.**

Klaipėdos miesto savivaldybės tarybos sprendimo „Dėl kai kurių Klaipėdos miesto savivaldybės tarybos sprendimų taisymo“ projektu siekiama ištaisyti sprendimuose padarytas duomenų neatitikimo faktinėms aplinkybėms klaidas, atsižvelgiant į Klaipėdos miesto savivaldybės administracijos Turto skyriaus raštus, bei A. P. prašymą.

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas gavus iš Klaipėdos miesto savivaldybės administracijos Turto skyriaus informaciją apie savivaldybei nuosavybės teise priklausančių butų dalių, t.y. kambarių plotų bei jų indeksų, nurodytų sprendimuose faktinių duomenų neatitikimą faktinėms aplinkybėms.

Vykdant privatizavimo procedūras paaiškėjo, kad Klaipėdos miesto savivaldybės tarybos 2013 m. balandžio 25 d. sprendime Nr. T2‑110 „Dėl savivaldybės kambario, esančio iš dalies privatizuotame bute su bendra virtuve, nuomos sutarties sudarymo privatizavimo procedūrų vykdymo laikotarpiui“ nurodytas neatitinkantis faktui nuomojamo savivaldybės kambario indeksas ir plotas. Faktiškai Klaipėdos miesto Savivaldybei nuosavybės teise priklausančios buto *(duomenys neskelbiami)* 32/100 dalis sudaro 1 kambarys, 17,13 kv. m gyvenamojo ploto su bendro naudojimo patalpomis (kambarys plane pažymėtas indeksu 22-6)“.

2013 m. birželio 27 d. Klaipėdos miesto savivaldybės tarybos sprendimas Nr. T1-173 „Dėl savivaldybės kambario esančio iš dalies privatizuotame bute su bendra virtuve, nuomos sutarties sudarymo privatizavimo procedūrų vykdymo laikotarpiui“ buvo parengtas vadovaujantis Savivaldybei nuosavybės teise priklausančios buto *(duomenys neskelbiami)*, 47/100 dalies techninės apskaitos bylos duomenimis. Sprendime nurodyta, kad savivaldybei šiame bute priklausančio kambario plotas yra 16,96 kv. m (kambarys plane pažymėtas indeksu 75-2).

Po gyvenamosios patalpos nuomos sutarties pasirašymo buvo gautas A. P. prašymas, kuriame ji informuoja apie padarytą klaidą. Buvo nustatyta, kad Turto skyriuje esantys buto dalies *(duomenys neskelbiami)*, teisinės apskaitos byloje esantys duomenys neatitinka faktinių aplinkybių. Faktiškai savivaldybei nuosavybės teise priklausančio buto adresu *(duomenys neskelbiami)*, 47/100 dalis sudaro – 1 kambarys, 13,84 kv. m gyvenamojo ploto su bendro naudojimo patalpomis (kambarys plane pažymėtas indeksu 75-3)“.

Sprendimo rengimo teisinis pagrindas – Lietuvos Respublikos viešojo administravimo įstatymo 35 straipsnio 1 dalis: „Administracinės procedūros sprendimą priėmęs viešojo administravimo subjektas, gavęs asmens, dėl kurio buvo pradėta administracinė procedūra, ar kito suinteresuoto asmens motyvuotą pranešimą apie skaičiavimo, spausdinimo, faktinių duomenų neatitikimo ar kitas technines klaidas, imasi reikalingų priemonių klaidoms ištaisyti“ ir 3 dalis „Klaidos turi būti ištaisytos administracinės procedūros sprendimo egzemplioriuje, kurį saugo administracinės procedūros sprendimą priėmęs viešojo administravimo subjektas“.

**3. Kokių rezultatų laukiama.**

Priimto tarybos sprendimo pagrindu sudaryti naujas, atitinkančias faktines aplinkybes, savivaldybės gyvenamųjų patalpų nuomos sutartis privatizavimo procedūrų vykdymo laikotarpiui ir nuomininkams sudaryti sąlygas įsigyti šias savivaldybei nuosavybės teise priklausančias gyvenamųjų patalpų dalis rinkos kaina.

**4. Sprendimo projekto rengimo metu gauti specialistų vertinimai.**

Sprendimo projektas derinamas su Dokumentų valdymo, Teisės, Turto skyriais, Socialinių reikalų departamento direktoriumi ir parengtas atsižvelgiant į gautus faktinius duomenis.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Papildomas lėšų poreikis sprendimo projekto įgyvendinimui nereikalingas.

**7. Galimos teigiamos ar neigiamos sprendimo priėmimo pasekmės.**

Neigiamų sprendimo priėmimo pasekmių nėra.

Socialinio būsto skyriaus vedėja Danguolė Netikšienė